Likumprojekts

**Grozījumi Dzelzceļa likumā**

 Izdarīt Dzelzceļa likumā (Latvijas Republikas Saeimas un Ministru Kabineta Ziņotājs, 1998, 9. nr.; 1999, 5., 23. nr.; 2001, 1. nr.; 2003, 6., 10., 23. nr.; 2004, 8. nr.; 2005, 21. nr.; 2006, 1. nr.; 2007, 13., 15. nr.; 2008, 15., 16. nr.; 2009, 12., 20. nr.; Latvijas Vēstnesis, 2009, 193. nr.; 2010, 86., 106., 162., 205. nr.; 2011, 65. nr.; 2013, 51., 188., 232. nr.; 2014, 189., 214. nr.; 2016, 48. nr.; 2017, 253. nr.; 2018, 225. nr.; 2019, 123. nr.) šādus grozījumus:

1. Papildināt 17. pantu ar piekto un sesto daļu šādā redakcijā:

"(5) Aizliegts novietot uz dzelzceļa sliežu ceļiem priekšmetus, kas var traucēt dzelzceļa satiksmi, un bez dzelzceļa infrastruktūras pārvaldītāja atļaujas aizliegts novietot tuvāk par 2,5 m no sliežu ceļa malējās sliedes materiālus vai priekšmetus, kas var traucēt vai apgrūtināt dzelzceļa satiksmi.

(6) Aizliegts dzīt dzīvniekus neatļautā vietā dzelzceļa zemes nodalījuma joslā vai ganīt dzīvniekus dzelzceļa zemes nodalījuma joslā bez dzelzceļa infrastruktūras pārvaldītāja atļaujas."

2. Papildināt 36.1 pantu ar piekto un sesto daļu šādā redakcijā:

"(5) Aizliegts patvaļīgi aiztaisīt vilciena sastāvā ietilpstošo vagonu bremžu maģistrāles gala krānu vai patvaļīgi apturēt vilcienu ar trauksmes bremzi, atvienojot bremžu gaisa maģistrāli vai citādā veidā.

(6) Aizliegts braukt ritošā sastāvā tam neparedzētās vietās un izkāpt vai iekāpt vilcienā tā kustības laikā."

3. Papildināt likumu ar 36.3 pantu šādā redakcijā:

**"36.3 pants. Dzelzceļa signālierīču pārvietošana vai aizsegšana**

Bez dzelzceļa signālierīces turētājaatļaujas aizliegts izmainīt dzelzceļa signālierīču rādījumus, pārvietot vai aizsegt dzelzceļa signālierīces.

4. Papildināt 38. pantu ar trešo daļu šādā redakcijā:

"(3) Aizliegts iet pa dzelzceļa sliežu ceļiem, šķērsot tos ārpus norādītajām vietām vai šķērsot dzelzceļa pāreju, ja ir aizliedzošs signāls."

5. Svītrot 39. panta sestajā daļā vārdus "un sastādītu protokolu".

6. Papildināt likumu ar VIII nodaļu šādā redakcijā:

"**VIII nodaļa**

**Administratīvie pārkāpumi dzelzceļa satiksmes drošības jomā un kompetence administratīvo pārkāpumu procesā**

**44. pants. Dzelzceļa drošas ekspluatācijas apdraudēšana**

(1) Par dzīvnieku dzīšanu neatļautā vietā dzelzceļa zemes nodalījuma joslā vai par neatļautu dzīvnieku ganīšanu dzelzceļa zemes nodalījuma joslā piemēro brīdinājumu vai naudas sodu fiziskajām personām līdz trim naudas soda vienībām, bet juridiskajām personām līdz četrpadsmit naudas soda vienībām.

(2) Par dzelzceļa sliežu ceļu šķērsošanu ārpus norādītajām vietām, dzelzceļa pāreju šķērsošanu, ja ir aizliedzošs signāls, vai iešanu pa sliežu ceļiem piemēro brīdinājumu vai naudas sodu līdz divdesmit piecām naudas soda vienībām.

(3) Par tādu materiālu vai priekšmetu novietošanu tuvāk par 2,5 m no sliežu ceļa malējās sliedes bez dzelzceļa infrastruktūras pārvaldītāja atļaujas, kas var traucēt vai apgrūtināt dzelzceļa satiksmi, piemēro brīdinājumu vai naudas sodu fiziskajām personām  līdz piecdesmit sešām naudas soda vienībām, bet juridiskajām personām līdz piecsimt astoņdesmit naudas soda vienībām.

(4) Par tādu priekšmetu likšanu uz dzelzceļa sliežu ceļiem, kas var traucēt dzelzceļa satiksmi, piemēro naudas sodu līdz četrpadsmit naudas soda vienībām.

(5) Par patvaļīgu iekļūšanu apsargātā dzelzceļa objektā piemēro naudas sodu no četrpadsmit līdz septiņdesmit naudas soda vienībām.

(6) Par neatļautu dzelzceļa signālierīču rādījumu izmainīšanu vai neatļautu dzelzceļa signālierīču pārvietošanu vai aizsegšanu piemēro naudas sodu fiziskajām personām no četrpadsmit līdz septiņdesmit naudas soda vienībām, bet juridiskajām personām no septiņdesmit līdz simt četrdesmit naudas soda vienībām.

**45. pants. Dzelzceļa transporta līdzekļu lietošanas noteikumu pārkāpšana**

(1) Par neatļautu vilciena sastāvā ietilpstošu vagonu bremžu maģistrāles gala krāna patvaļīgu aiztaisīšanu vai vilciena patvaļīgu apturēšanu ar trauksmes bremzi, atvienojot bremžu gaisa maģistrāli vai citādā veidā, piemēro naudas sodu līdz septiņdesmit naudas soda vienībām.

(2) Par braukšanu tam neparedzētās vietās ritošajā sastāvā, par iekāpšanu vai izkāpšanu kravas vai pasažieru vilciena kustības laikā vai par braukšanu uz kravas vai pasažieru vilciena autosakabēm, vagonu kāpšļiem vai jumtiem piemēro naudas sodu līdz septiņdesmit naudas soda vienībām.

**46. pants. Dzelzceļa tehniskās ekspluatācijas noteikumu pārkāpšana**

Par dzelzceļa tehniskās ekspluatācijas noteikumu pārkāpšanu piemēro naudas sodu juridiskajām personām līdz divtūkstoš naudas soda vienībām.

**47. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 44. panta trešajā un sestajā daļā un 46. pantā minētajiem pārkāpumiem veic Valsts dzelzceļa tehniskā inspekcija.

(2) Administratīvā pārkāpuma procesu par šā likuma 44. panta pirmajā, otrajā, ceturtajā un piektajā daļā un 45. pantā minētajiem pārkāpumiem veic Valsts policija."

Likums stājas spēkā vienlaikus ar Administratīvās atbildības likumu.

Satiksmes ministra vietā –

Ministru prezidenta biedrs,

tieslietu ministrs

J. Bordāns